Caledon-polisie groet kollega | Netwerk24
Caledon-polisie groet kollega
Deur Norman Evertson 11 September 2018 06:01
Caledon-polisiekantoor en die gemeenskap is Maandagaand geruk deur die skielike heengaan van'n geliefde kollega, vriend en lid van die gemeenskap.
Wolfie, soos AO Jacques Meissenheimer onder sy kollegas en vriende bekend was, is verlede Maandagaand in sy slaap, vermoedelik aan'n hartaanval, oorlede. Hy was 48 jaar oud.
Sy afsterwe is met skok en ongeloof deur sy kollegas begroet.
AO Meissenheimer was verbonde aan Caledon-polisie waar hy in beheer was van SAP 13 Stoor (bewysstukke). Verder het hy ook die polisieklarings vir voer­tuie behartig. Hierbenewens was hy ook van tyd tot tyd by misdaadvoorkomings­operasies betrokke. En wanneer daar betogings hiér of in die naburige dorpe plaasgevind het, was hy maar al te gewillig om te help.
Meissenheimer is in Bellville gebore en het aan Hoërskool Swaanswyk in Kaapstad gematrikuleer.
Hy was getroud, maar is later geskei. Uit die huwelik is twee dogters, Aretha (19) en Jean-Mari (15), gebore.
Hy het tot en met sy dood by sy 69-jarige moeder, Nicolene, gewoon na wie hy omgesien het.
Messenheimer was 'n nederige persoon, saggeaard en baie gewild onder sy kollegas.
Hy sal onthou word vir sy talle grappe en veral sy staaltjies uit sy dae by die blitspatrollie in die Kaap, waar hy in 'n stadium gewerk het.
Hy was 'n gedissiplineerde lid van die diens wat sy seniors en medekollegas met respek behandel het.
Wanneer hy verkeerd was, sou hy sy fout erken en om verskoning vra. Iets wat nie maklik in die hedendaagse polisiediens gebeur nie.
In sy vryetyd het Meissenheimer graag gelees en rolbal as sport beoefen. Hy het oor 'n wye algemene kennis beskik en almal gehelp waar nodig.
Meissenheimer het 27 Desember 1988 by die polisie aangesluit.
Hy was tot en met sy heengaan 29 jaar in diens van die Suid-Afrikaanse polisiediens (SAPD).
Na sy basiese opleiding is hy na Rondebosch Estate uitgeplaas wat sy eerste werkplek was.
Daarna het hy op verskillende plekke naamlik, Brixton-blitspatrollie-eenheid (1993-1995), Kaapstad-blitspatrollie-eenheid (1995-1997), Maitland-blitspatrollie-eenheid (1997-2012) diens gedoen, voordat hy sy loopbaan 17 April 2012, na 'n plasing in Caledon, voortgesit het.
Meissenheimer het ook verskeie kursusse suksesvol deurgeloop. Verder het hy verskeie medaljes ontvang waaronder, 10 en 20 jaar getroue diens en 'n medalje vir die bekamping van terrorisme.
Hy word oorleef deur sy moeder, Nicolene, broer, Cobus, en sy twee dogters Aretha en Jean-Mari.
. Die begrafnisdiens sal Woensdag 15:00 by die NG Sendingkerk in Caledon plaasvind. Hy sal daarna veras word.